b'\n_START_ARTICLE_\nLiverpool FC\n_START_SECTION_\nEtableringen og starten av klubbens historie\n_START_PARAGRAPH_\nFra 1884 da fotballstadionet Anfield ble bygget var dette Everton sin hjemmebane, men etter en krangel om leien i 1892 flyttet dette laget til Goodison Park, cirka en kilometer unna. John Houlding som da stod igjen med en fotballbane og noen spillere, etablerte Liverpool Football Club som ble stiftet 15. mars 1892. Allerede i sin f\xc3\xb8rste sesong varslet Liverpool om kommende storhetstider ved \xc3\xa5 vinne de lokale mesterskapene Lancashire League og Liverpool District Cup. Sin f\xc3\xb8rste kamp i det engelske ligasystemet spilte de 2. september 1893 mot Middlesbrough Ironopolis. De vant 2-0 med den aller f\xc3\xb8rste scoringen av Malcolm McVean._NEWLINE_P\xc3\xa5 slutten av 1800-tallet rykket Liverpool opp i divisjonene, og i 1901 vant de sitt f\xc3\xb8rste seriemesterskap. Etter at de vant sitt andre seriemesterskap i 1906, ble den legendariske tribunen \xc2\xabThe Kop\xc2\xbb bygget i svingen p\xc3\xa5 Anfield._NEWLINE_I 1914 kom klubben til sin f\xc3\xb8rste FA-Cup-finale, i en kamp Liverpool tapte 0-1 for Burnley. Denne finalen var den siste som ble spilt p\xc3\xa5 Crystal Palace og den f\xc3\xb8rste som ble spilt med en monark til stede, kong Georg V var nemlig der. \xc3\x85ret etter l\xc3\xa5 Liverpool FC midt p\xc3\xa5 tabellen og m\xc3\xb8tte i siste serierunde Manchester United, som m\xc3\xa5tte vinne for \xc3\xa5 ikke rykke ned. Etter en forrykende kamp som Manchester United vant 2-0, ble fire spillere fra hvert av lagene utestengt fra fotball p\xc3\xa5 livstid p\xc3\xa5 grunn av uoverensstemmelser som skjedde under kampen.\n_START_SECTION_\n1919-1939: Mellomkrigstiden\n_START_PARAGRAPH_\nEtter f\xc3\xb8rste verdenskrig ble suspensjonene p\xc3\xa5 spillerne opphevet, med den begrunnelse av at klubbene trengte all hjelp de kunne f\xc3\xa5 etter alle tapene under krigen._NEWLINE_Etter krigen ble David Ashworth ansatt som manager, og han innf\xc3\xb8rte nye og mer moderne treningsmetoder._NEWLINE_I 1921-22 og 1922-23 vant klubben seriemesterskapet med England-back Ephraim Longworth som kaptein. P\xc3\xa5 den tiden kom ogs\xc3\xa5 Liverpools f\xc3\xb8rste legendariske keeper Elisha Scott, som var i klubben i hele 22 \xc3\xa5r, frem til 1934. David Ashworth sa opp som manager i klubben og dro til Oldham Athletic i 1923, og da ble Matt McQueen, som tidligere hadde sittet i styret i klubben, ansatt som manager. Han klarte ikke \xc3\xa5 fortsette suksessen til sin forgjenger, og i 1928 m\xc3\xa5tte han g\xc3\xa5 av p\xc3\xa5 grunn av d\xc3\xa5rlig helse. George Patterson tok over etter ham.  Under Patterson l\xc3\xa5 klubben som regel midt p\xc3\xa5 tabellen og de klarte heller ikke \xc3\xa5 markere seg i cup-sammenheng. I sesongen 1935/36 havnet de p\xc3\xa5 19.-plass og holdt p\xc3\xa5 \xc3\xa5 rykke ned etter \xc3\xa5 bare ha vunnet 3 av de siste 20 kampene. Svake resultater i en kombinasjon med sykdom gjorde at Patterson gikk av etter sesongen. I sin tid i klubben signerte han spillere, som skulle bli sett p\xc3\xa5 som legendariske, slik som Jack Balmer og Phil Taylor. Han signerte til og med Matt Busby, som ironisk nok skulle bli en legendarisk manager hos erkerivalen Manchester United. George Kay ble ansatt som manager i klubben, og han klarte ikke \xc3\xa5 gj\xc3\xb8re klubben til noen storklubb f\xc3\xb8r den offisielle fotballen i England ble stoppet p\xc3\xa5 grunn av andre verdenskrig.\n_START_SECTION_\n1945\xe2\x80\x931959: \xc2\xabLiddellpool\xc2\xbb\n_START_PARAGRAPH_\nEtter krigen var Liverpool med i FA-cupen sesongen 1945/46, men ble sl\xc3\xa5tt ut av Bolton Wanderers i fjerde runde. Sesongen etter ble ligaspillet startet opp igjen, og Liverpool ble seriemestre, ett poeng foran Wolverhampton Wanderers og Manchester United. Med p\xc3\xa5 laget var blant annet den hurtige m\xc3\xa5lscoreren Billy Liddell, som hadde kommet til klubben allerede i 1939, men m\xc3\xa5tte vente med ligadebuten til etter krigen. P\xc3\xa5 venstrebacken hadde de Bob Paisley, som senere skulle bli en legendarisk trener i klubben, p\xc3\xa5 spissplassene hadde de spillere som Jack Balmer og Albert Stubbins. Ligaseieren i 1947 var starten p\xc3\xa5 en storhetstid. Samtidig fikk Liverpool sin f\xc3\xb8rste storscorer i Billy Liddell, han var en av Liverpoolspillerne som holdt virkelig h\xc3\xb8y klasse. Billy Liddells innflytelse p\xc3\xa5 laget var s\xc3\xa5 stor at det ble kalt for \xc2\xabLiddellpool\xc2\xbb. Liverpool gikk til FA-cup-finalen i 1950, men tapte der 0-2 for Arsenal. Manageren George Kay hadde d\xc3\xa5rlig helse, og i januar 1951 gikk han av som manager. Han ble erstattet av Don Welsh, som hadde v\xc3\xa6rt gjestespiller hos Liverpool under krigen. Under Don Welsh\' ledelse fortsatte laget \xc3\xa5 slite, og ikke en gang Billy Liddell kunne hindre dem fra nedrykk i 1953/54-sesongen. De lyktes ikke bedre i andredivisjon, og kom p\xc3\xa5 ellevteplass, som var klubbens d\xc3\xa5rligste plassering noensinne. Managerens periode i stolen var en stor skuffelse, dermed fikk han sparken i 1955/56-sesongen. Phil Taylor, som hadde v\xc3\xa6rt med og vunnet serien som spiller i 1947 og jobbet som trener i klubben, tok da over som manager. Han ledet klubben til en tredjeplass og en fjerdeplass i andre divisjon f\xc3\xb8r han sa opp i klubben i november 1959. Han ble dermed den eneste manageren i klubben som ikke har ledet Liverpool i den \xc3\xb8verste divisjonen. I l\xc3\xb8pet av sin tid i klubben hentet han Roger Hunt, som etter hvert skulle bli en av klubbens toppscorere gjennom tidene.\n_START_SECTION_\nBill Shanklys revolusjon\n_START_PARAGRAPH_\nI 1959 ble Bill Shankly i Huddersfield Town, tilbudt jobben som manager i Liverpool. Han aksepterte tilbudet p\xc3\xa5 en betingelse:, styret i klubben skulle ikke legge seg opp i laguttak og spillerkj\xc3\xb8p. Shankly fikk det som han ville, og startet jobben med \xc3\xa5 gj\xc3\xb8re Liverpool til et storlag. Shankly kom med nye treningsmetoder og ny spillestil. Hans filosofi var at det var bedre \xc3\xa5 spille ballen rolig til en medspiller enn \xc3\xa5 sparke ballen fremover i h\xc3\xa5p om at den kanskje havnet hos en medspiller. Shankly fikk tak i flere nye spillere og frigjorde de som ikke passet inn p\xc3\xa5 laget. Unge spillere som h\xc3\xb8yrevingen Ian Callaghan og h\xc3\xb8yrebacken Chris Lawler fikk sjansen p\xc3\xa5 laget, og Shankly kj\xc3\xb8pte den storvokste midtstopperen Ron Yeats fra Dundee United og angriperen Ian St. John fra Motherwell. P\xc3\xa5 trenersiden ble Bob Paisley og Joe Fagan ansatt som assistenttrenere, og etter to sesonger i andredivisjon vant de serien i 1962 og rykket opp til \xc3\xb8verste divisjon. Etter den andre sesongen i \xc3\xb8verste divisjon vant klubben seriemesterskapet for sjette gang i klubbens historie i 1964. Sesongen ble avsluttet fire poeng foran Manchester United. Angriperne Roger Hunt og Ian St. John stod for 52 av lagets 92 ligam\xc3\xa5l. I sesongen 1964/65-sesongen avsluttet de som nummer syv i ligaen, men i FA-cupen gikk det bedre og i finalen m\xc3\xb8tte de Leeds United, og etter 90 m\xc3\xa5ll\xc3\xb8se minutter ble det ekstraomganger. Roger Hunt ga Liverpool ledelse etter innlegg av Gerry Byrne, men Billy Bremner scoret igjen like etter, og sju minutter f\xc3\xb8r slutt scoret Ian St. John m\xc3\xa5let som gjorde at Liverpool vant FA-cupen for f\xc3\xb8rste gang i klubbens historie. Sesongen etter kom klubben til semifinalen i Europacupen, men r\xc3\xb8k der ut mot Inter Milan. Den sesongen etablerte den steinharde midtstopperen Tommy Smith seg p\xc3\xa5 laget. De vant ligaen den sesongen med bare 14 spillere, og 9 av dem spilte minst 40 av de 42 kampene. Etter fremgangen p\xc3\xa5 midten av 60-tallet skulle det dr\xc3\xb8ye litt f\xc3\xb8r Liverpool fikk sin neste store tittel. Liverpool var fortsatt en av toppklubbene i ligaen, men mot slutten av 1960-tallet begynte spillerne p\xc3\xa5 Shanklys f\xc3\xb8rste topplag \xc3\xa5 dra p\xc3\xa5 \xc3\xa5ra. Shankly innf\xc3\xb8rte en generasjonsveksling og hentet inn unge spillere fra de lavere divisjonene, som Steve Heighway, Emlyn Hughes, John Toshack og m\xc3\xa5lvakten Ray Clemence. Spillere som Ian Callaghan, Chris Lawler og Tommy Smith var fortsatt i laget, og de kom igjen til finalen i FA-cupen i 1971. \xc3\x85ret etter ble Kevin Keegan hentet til klubben og to \xc3\xa5r etter vant de ligaen igjen, mye p\xc3\xa5 grunn av samarbeidet mellom Keegan og John Toshack. I UEFA-cupen vant de 3-2 over Borussia M\xc3\xb6nchengladbach i finalen, og vant dermed sitt f\xc3\xb8rste europeiske trof\xc3\xa9. I 1973/74-sesongen kom Liverpool p\xc3\xa5 andreplass i ligaen, og vant FA-cupen for andre gang. Liverpool vant overlegent 3-0 over Newcastle United i finalen, etter to m\xc3\xa5l av Kevin Keegan og ett av Steve Heighway. Etter den sesongen sluttet Shankly som manager og overlot roret til sin assistent Bob Paisley. Det siste han gjorde f\xc3\xb8r han sa opp var \xc3\xa5 hente Ray Kennedy fra Arsenal.\n_START_SECTION_\nBob Paisley f\xc3\xb8rer arven videre\n_START_PARAGRAPH_\nDa Bill Shankly gikk av ble han erstattet av assistenten Bob Paisley, som hadde v\xc3\xa6rt i klubben som b\xc3\xa5de spiller og trener siden 1939. Paisley fortsatte der forgjengeren slapp og kj\xc3\xb8pte spillere som passet inn i klubbens spillestil. Han f\xc3\xb8rste kj\xc3\xb8p var h\xc3\xb8yrebacken Phil Neal, som fra sesongen 1975/76 ikke mistet en kamp p\xc3\xa5 \xc3\xa5tte \xc3\xa5r. Han kj\xc3\xb8pte ogs\xc3\xa5 inn den kreative og l\xc3\xb8pssterke midtbanespilleren Terry McDermott. I sin f\xc3\xb8rste sesong som trener kom de p\xc3\xa5 tredjeplass i serien og kom til andre runde i cupvinnercupen, der vant de 11-0 over norske Str\xc3\xb8msgodset i f\xc3\xb8rste runde, noe som er deres st\xc3\xb8rste seier gjennom tidene. I 1976 ble de seriemester for niende gang, etter \xc3\xa5 ha havnet ett poeng foran overraskelseslaget Queens Park Rangers. De vant ogs\xc3\xa5 UEFA-cupen for andre gang etter en 3-2 seier hjemme p\xc3\xa5 Anfield mot Club Brugge etter m\xc3\xa5l av Ray Kennedy, Jimmy Case og Kevin Keegan, f\xc3\xb8r de klarte 1-1 p\xc3\xa5 bortebane etter m\xc3\xa5l av Keegan._NEWLINE_Liverpool vant serien ogs\xc3\xa5 i 1976/77-sesongen da de var ubeseiret p\xc3\xa5 Anfield. De vant ogs\xc3\xa5 Europacupen den sesongen etter en 3-1 seier over Borussia M\xc3\xb6nchengladbach, etter m\xc3\xa5l av Terry McDermott, Tommy Smith og Phil Neal p\xc3\xa5 straffe. Dette var ogs\xc3\xa5 Kevin Keegan sin siste kamp f\xc3\xb8r han ble solgt for 500 000 pund til Hamburger SV. De kom ogs\xc3\xa5 til FA-Cupens finale, men der tapte de 2-1 for Manchester United._NEWLINE_F\xc3\xb8r 1977/78 sesongen ble Kenny Dalglish hentet inn for rekordsummen 440 000 pund for \xc3\xa5 erstatte Kevin Keegan. Paisley hentet ogs\xc3\xa5 inn midtstopperen Alan Hansen, som kom til \xc3\xa5 spille hele 600 kamper for klubben. De kom p\xc3\xa5 andreplass i ligaen, syv poeng bak Nottingham Forest. De kom ogs\xc3\xa5 til finalen i Ligacupen for f\xc3\xb8rste gang, men tapte ogs\xc3\xa5 der for Nottingham Forest. De vant Europacupen igjen, etter en seier over Club Brugge. Sesongen etter ble de sl\xc3\xa5tt ut allerede i f\xc3\xb8rste runde. I serien derimot hadde de 30 seiere med 85 m\xc3\xa5l og 16 baklengs i l\xc3\xb8pet av hele sesongen._NEWLINE_Sesongen 1978/79 ble innledet med en 7-0 seier over Tottenham Hotspur._NEWLINE_I 1979/80 vant de serien igjen, men de ble sl\xc3\xa5tt ut i semifinalen i b\xc3\xa5de i FA Cupen og Ligacupen. I 1981 vant de Ligacupen for f\xc3\xb8rste gang, da de vant over West Ham United, etter \xc3\xa5 f\xc3\xb8rst ha spilt 1-1 og s\xc3\xa5 vunnet 2-1 i omkampen. Det ble ogs\xc3\xa5 seier i Europacupen for tredje gang p\xc3\xa5 fem \xc3\xa5r, etter seier over Real Madrid i Paris p\xc3\xa5 Parc des Princes etter m\xc3\xa5l av Alan Kennedy._NEWLINE_I 1981/82-sesongen etablerte Ian Rush seg p\xc3\xa5 laget og ble toppscorer med 30 m\xc3\xa5l. Man fikk ogs\xc3\xa5 en ny keeper i Bruce Grobbelar, som erstatter for Ray Clemence. De kj\xc3\xb8pte ogs\xc3\xa5 Mark Lawrenson for rekordsummen 900 000 pund, som gjorde ham til Storbritannias dyreste forsvarsspiller. De vant samtidig ligaen, fire poeng foran Ipswich Town. De vant ogs\xc3\xa5 Ligacupen etter en 3-1 seier over Tottenham Hotspur. Sesongen deretter vant de ligaen igjen, og vant ogs\xc3\xa5 Ligacupen etter en 2-1 seier over Manchester United i finalen. Etter den sesongen gikk Paisley av som trener for klubben med hele seks ligamesterskap, tre ligacupermesterskap, tre europacupseierer og en UEFA-cupseierer.\n_START_SECTION_\nTilskuertragedier men videre sportslig opptur\n_START_PARAGRAPH_\nDen tidligere assistenten Joe Fagan tok over etter Paisley, og klarte i sin f\xc3\xb8rste sesong og vinne tre store titler. Liverpool avsluttet serien tre poeng foran Southampton FC, og ble dermed seriemestere for tredje \xc3\xa5ret p\xc3\xa5 rad. Dessuten scoret Ian Rush ytterlige 32 m\xc3\xa5l. De fikk sin fjerde strake seier i Ligacupen, men veien til finalen var lang med flere omkamper. I finalen p\xc3\xa5 Wembley mot Everton ble det 0-0,  men i omkampen p\xc3\xa5 Maine Road ble det 1-0 med eneste scoring av Graeme Souness. Lagets tredje tittel for sesongen kom da de beseiret italienske AS Roma i Roma i finalen i Europacupen. P\xc3\xa5 veien mot finalen beseiret de Odense Boldklub, Athletic Bilbao, Benfica og FC Dinamo Bucure\xc5\x9fti. I finalen ga Phil Neal Liverpool ledelsen, men Roberto Pruzzo utlignet straks. Det ble ingen flere m\xc3\xa5l og kampen ble avgjort p\xc3\xa5 straffespark. Steve Nicol misset det f\xc3\xb8rste straffesparket, men m\xc3\xa5lvakten til Liverpool Bruce Grobbelar psyket ut flere av Romas spillere. Bruno Conti og Francesco Graziani misset p\xc3\xa5 straffesparkene sine. Alan Kennedy scoret p\xc3\xa5 det avgj\xc3\xb8rende straffesparket for Liverpool._NEWLINE_F\xc3\xb8r sesongen 1984/85 ble den danske midtbanespilleren Jan M\xc3\xb8lby hentet inn fra Ajax. Tidligere hadde man ogs\xc3\xa5 kj\xc3\xb8pt midtbanespilleren John Wark fra Ipswich. Wark ble klubbens toppscorer den sesongen, men Liverpool klarte ikke \xc3\xa5 forsvare tittelen og kom p\xc3\xa5 andreplass bak den lokale rivalen Everton. De kom til finalen i Europacupen der de tapte for Juventus etter et straffesparkm\xc3\xa5l av Michel Platini, men kampen p\xc3\xa5 Heysel stadion ble overskygget av Heysel-tragedien. Noen Liverpool-supportere br\xc3\xb8t seg gjennom stengslene og gikk til angrep p\xc3\xa5 Juventus-supporterne som fors\xc3\xb8kte og flykte. Trykket ble for stort og tribunene raste over publikum og 39 mennesker mistet livet, de fleste italienere, og Liverpool ble utestengt fra europeisk cupspill i seks \xc3\xa5r. De \xc3\xb8vrige engelske klubbene ble utestengt i fem \xc3\xa5r._NEWLINE_Joe Fagan ga seg som trener bare timer f\xc3\xb8r Heysel-tragedien og Kenny Dalglish tok over som spillende manager. Sesongen 1985/86 tok de The Double, ved at man vant b\xc3\xa5de ligaen og FA-Cupen. I serien avsluttet de to poeng foran Everton, som de ogs\xc3\xa5 slo i finalen i FA-cupen. De vant der 3-1 etter to m\xc3\xa5l av Ian Rush og ett av Craig Johnston. \xc3\x85ret etter endte man syv poeng bak Everton i ligaen. I Ligacupfinalen tapte de 2-1 for Arsenal. P\xc3\xa5 veien til finalen hadde de beseiret Fulham 10-0. Sommeren 1987 ble toppscoreren Ian Rush solgt til Juventus, men Dalglish hadde ett halvt \xc3\xa5r tidligere hentet inn John Aldridge, som n\xc3\xa6rmest var en kopi av Rush. De kj\xc3\xb8pte dessuten den tekniske venstrevingen John Barnes fra Watford, som i sin f\xc3\xb8rste sesong ble k\xc3\xa5ret til \xc3\xa5rets spiller i England. De kj\xc3\xb8pte ogs\xc3\xa5 spissen Peter Beardsley fra Newcastle United. De vant dermed serien ni poeng foran Manchester United. Men de tapte finalen i FA-Cupen mot Wimbledon FC._NEWLINE_F\xc3\xb8r sesongen 1988/89 ble Ian Rush kj\xc3\xb8pt tilbake fra Juventus. Liverpool kom p\xc3\xa5 andreplass i ligaen bak Arsenal som vant p\xc3\xa5 m\xc3\xa5lforskjell. Men de vant i alle fall FA-Cupen etter \xc3\xa5 ha sl\xc3\xa5tt Everton 3-2 i finalen. Ian Rush ble, som i finalen i 1986, helt med to m\xc3\xa5l i finalen. I semifinalen mot Nottingham Forest p\xc3\xa5 Hillsborough Stadium 15. april 1989 inntraff engelsk fotballs kanskje st\xc3\xb8rste tribuneulykke, da 96 personer d\xc3\xb8de som f\xc3\xb8lge av at for mange ble sluppet inn og dermed ble mange presset og kvalt i hjel. Dette f\xc3\xb8rte til Taylorrapporten, som bestemte at innen 1994 skulle det ikke v\xc3\xa6re bur rundt tilskuerne og det skulle ikke v\xc3\xa6re st\xc3\xa5plasser i de \xc3\xb8verste divisjonene i England._NEWLINE_Sesongen 1989/90 tok Liverpool sitt attende seriemesterskap, blant annet etter \xc3\xa5 ha beseiret Crystal Palace 9-0. I FA-Cupens semifinale tapte de allikevel mot samme lag 4-3. Kenny Dalglish gikk av midtveis i sesongen etter. Ronnie Moran tok over for resten av sesongen og f\xc3\xb8rte laget til en andreplass. Med den andreplassen den sesongen hadde klubben v\xc3\xa6rt blant de to beste ti \xc3\xa5r p\xc3\xa5 rad. Etter sesongen ble Graeme Souness ansatt som manager, han hadde tidligere v\xc3\xa6rt en legendarisk spiller i klubben.\n_START_SECTION_\nNedturen p\xc3\xa5 1990-tallet\n_START_PARAGRAPH_\nGraeme Souness fikk en ganske god start som trener for Liverpool. De kom bare p\xc3\xa5 sjetteplass i ligaen, men de vant FA-Cupen etter \xc3\xa5 ha beseiret Sunderland AFC 2-0 p\xc3\xa5 Wembley, etter m\xc3\xa5l av Michael Thomas og Ian Rush. De gjorde retur i Europacupen den sesongen, men ble sl\xc3\xa5tt ut av UEFA-cupen i fjerde runde mot Genoa CFC. Etter seieren i FA-Cupen lyktes ikke Souness i noen fremganger, og etter et overraskende tap mot Bristol City i femte runde av FA-Cupen i januar 1994, gikk Souness av som manager. Roy Evans som hadde v\xc3\xa6rt spiller og trener i klubben siden 1960-tallet, tok over som manager. Han hadde v\xc3\xa6rt med i Liverpools \xe2\x80\x9dBoot room\xe2\x80\x9d der blant annet Shankly, Paisley og Fagan planla strategier og taktikker._NEWLINE_Evans tok over ett lag med unge talenter som Robbie Fowler og Steve McManaman, og sesongen 1994/95 vant Liverpool Ligacupen etter en 2-1 seier over Bolton Wanderers, der begge m\xc3\xa5lene ble scoret av Steve McManaman. Sommeren 1996 satte de britisk overgangsrekord da de kj\xc3\xb8pte spissen Stan Collymore fra Nottingham Forest for 8,5 millioner pund. Fowler og Collymore utgjorde ett farlig spisspar og veteranen Ian Rush m\xc3\xa5tte ofte sitte p\xc3\xa5 benken. Laget gikk til finalen i FA-Cupen i 1996, men ble sl\xc3\xa5tt 1-0 av Manchester United. Etter sesongen gikk Ian Rush over til Leeds United, etter \xc3\xa5 ha lagd 346 m\xc3\xa5l p\xc3\xa5 660 kamper for Liverpool. Den neste sesongen ledet Liverpool ligaen ved flere tilfeller, men endte til slutt p\xc3\xa5 fjerdeplass. Laget tok seg ogs\xc3\xa5 til semifinalen i cupvinnercupen, men tapte der for franske Paris Saint-Germain. Sesongen 1997/98 kom Liverpool p\xc3\xa5 tredjeplass i Premier League og den unge spissen Michael Owen etablerte seg i A-lagstroppen. Han ble toppscorer den sesongen og ble dessuten Englands herrelandslag i fotballs yngste debutant.\n_START_SECTION_\nEt nytt \xc3\xa5rtusen startes med utenlandske trenere\n_START_PARAGRAPH_\nG\xc3\xa9rard Houllier ble hentet inn sommeren 1998, og startet et samarbeid med Roy Evans. Evans sluttet imidlertid samarbeidet i november, og dermed var Houllier manager for Liverpool. Houllier hentet spillere som Sami Hyypi\xc3\xa4, Dietmar Hamann og Gary McAllister og i tillegg kom talentet Steven Gerrard opp fra akademiet. 2000-tallet startet lovende for Liverpool ved at Houllier ledet dem til seier i UEFA-cupen, Ligacupen og FA-Cupen i sesongen 2000/01. Sesongen etter kom Liverpool p\xc3\xa5 andreplass i ligaen, og de vant Ligacupen i 2003. Men Houllier greide aldri \xc3\xa5 lede Liverpool til seier i ligaen eller Europacupen. I sine senere sesonger i klubben slet han med \xc3\xa5 kvalifisere klubben til Europacupen til tross for store investeringer i spillere, samt kritikk for uattraktiv og ensidig fotball. Til dels ogs\xc3\xa5 p\xc3\xa5 grunn av manglende st\xc3\xb8tte hos supporterne, forlot Houllier klubben 24. mai 2004._NEWLINE_Da tok Rafael Benitez over, og kj\xc3\xb8pte inn en del spanske spillere, og fikk de lokale spillerne Jamie Carragher og Steven Gerrard til virkelig \xc3\xa5 glitre. Han f\xc3\xb8rte Liverpool til seier i Champions League i 2004/05-sesongen, med en av de mest spennende finalene i Europacupens historie mot AC Milan. En kamp hvor Liverpool l\xc3\xa5 under 3-0 ved pause, men tre scoringer i 2. omgang p\xc3\xa5 seks minutter gjorde at kampen gikk til ekstraomganger og straffesparkkonkurranse. Denne vant Liverpool 3-2. I 2005/2006-sesongen vant Liverpool FA-Cupen med seier mot West Ham United i finalen, ogs\xc3\xa5 dette p\xc3\xa5 straffesparkkonkurranse i en kamp som endte 3-3._NEWLINE_Sesongen 2006/07 startet med at Liverpool vant Community Shield over Chelsea FC med vinnerm\xc3\xa5l av Peter Crouch.\n_START_SECTION_\nGillett og Hicks overtar\n_START_PARAGRAPH_\n6. februar 2007 kj\xc3\xb8pte Tom Hicks og George Gillett opp aksjene til David Moores, som hadde v\xc3\xa6rt i hans familie i over 50 \xc3\xa5r. Liverpool hadde v\xc3\xa6rt p\xc3\xa5 leting etter nye eiere i over tre \xc3\xa5r, og det s\xc3\xa5 lenge ut til at Dubai International Capital skulle ta over, men etter mye somling kom Gillett og Hicks og tok over i stedet, og dagen er siden blitt kjent som \xc2\xabTakeover Tuesday\xc2\xbb. Liverpool avsluttet sesongen 2006/07 p\xc3\xa5 tredjeplass i Premier League. I de nasjonale cupene ble Liverpool ved begge tilfellene sl\xc3\xa5tt ut av Arsenal FC, og de ble sl\xc3\xa5tt ut med mindre enn en ukes mellomrom i hver turnering, mens i Europacupen kom de til finalen for andre gang p\xc3\xa5 tre \xc3\xa5r og ogs\xc3\xa5 denne gang var det mot AC Milan, Liverpool tapte 2-1 etter at Filippo Inzaghi scorte to for Milan mens Dirk Kuyt scorte ett for Liverpool._NEWLINE_4. juli 2007 ble det s\xc3\xa5 klart for Liverpool sin dyreste signering noensinne da spanjolen Fernando Torres ble kj\xc3\xb8pt for ca. 18 millioner \xc2\xa3 fra Atletico Madrid. Dette rekordkj\xc3\xb8pet ble kjapt etterfulgt av to andre dyre innkj\xc3\xb8p, hhv Yossi Benayoun og Ryan Babel (sistnevnte til 11,5 millioner \xc2\xa3). Liverpool kj\xc3\xb8pte i denne perioden ogs\xc3\xa5 mer enn 12 nye unge spillere fra syv ulike nasjoner. 25. juli 2007 ble s\xc3\xa5 planene for Liverpool sin nye stadion med plass til 60\xc2\xa0000 tilskuere, en kostnad p\xc3\xa5 \xc2\xa3300 millioner og en ferdigstillelsedato til sesongen. I november 2007 har det kommet ut at denne prisen steget til omtrent \xc2\xa3400 millioner.2010/2011. Det er \xc3\xb8kende misn\xc3\xb8ye med eierne blant Liverpoolfansen. Senest 13. september marsjerte flere tusen fans i protest mot Hicks og Gillett f\xc3\xb8r en hjemmekamp mot Manchester United (som Liverpool vant 2-1). Pengemangel, brutte l\xc3\xb8fter og interne intriger i klubben er alle grunner til den sterke mistroen mot eierne. Litt senere sparket Hicks og Gillet Rick Parry.\n_START_SECTION_\nFSG overtar\n_START_PARAGRAPH_\nFenway Sports Group overtok klubben midten av oktober 2010, etter flere runder i retten gikk Liverpool til slutt seirende ut og kunne etter noen dager offentliggj\xc3\xb8re oppkj\xc3\xb8pet av klubben. Noe av det f\xc3\xb8rste FSG (med John Henry i spissen) gjorde, var \xc3\xa5 ansette en sportslig direkt\xc3\xb8r, i Damien Comolli. Etter en tr\xc3\xb8blete start p\xc3\xa5 sesongen var fansen igjen misforn\xc3\xb8yd. I januar 2011, bare et par dager f\xc3\xb8r 3. runde i FA-cupen mot Manchester Utd, fikk dav\xc3\xa6rende manager Roy Hodgson sparken. Ny manager ble Kenny Dalglish. Kampen mot Manchester United tapte de 1-0, en kamp som av mange blir husket for reaksjonene p\xc3\xa5 dommeravgj\xc3\xb8relsene til Howard Webb, blant annet at Ryan Babel i ettertid postet en lenke til et bilde av dommeren i United-tr\xc3\xb8ya.  Babel ble for dette straffet av FA i ettertid._NEWLINE_Det skulle g\xc3\xa5 lengre tid f\xc3\xb8r Dalglish kunne notere seg for en seier i comebacket som manager. Etter 2-1 mot Blackpool og 2-2 mot Everton, dro Liverpool til Molineux og bes\xc3\xb8kte Wolverhampton Wanderers. 3-0 ble resultatet. Liverpool vant 3-1 over Manchester United p\xc3\xa5 Anfield den 6. mars 2011. Den 23. april 2011 vant Liverpool overraskende 5-0 over Birmingham, en klubb Liverpool ikke hadde vunnet over p\xc3\xa5 flere \xc3\xa5r, og som i tidligere m\xc3\xb8ter ofte har holdt Liverpool til uavgjort eller tap.\n_START_SECTION_\nJ\xc3\xbcrgen Klopp blir ny manager\n_START_PARAGRAPH_\nJ\xc3\xbcrgen Klopp fikk rollen som Liverpool-manager den 8. oktober 2015. I sin f\xc3\xb8rste sesong tok han laget til finaler i b\xc3\xa5de ligacupen og Europaligaen, Liverpool tapte begge finalene mot henholdsvis Manchester City, 1-1 (3-1 p\xc3\xa5 straffer) og Sevilla etter et 3-1 tap._NEWLINE_Den f\xc3\xb8rste hele sesongen, 2016/17, med J\xc3\xbcrgen Klopp ved roret endte med en fjerdeplass, noe som ga Champions League-kvalifisering mot tyske Hoffenheim, oppgj\xc3\xb8rene endte totalt 6-3 til Liverpool og de var klare for gruppespillet i Champions League-sesongen 2017/18. Liverpool vant gruppespillet og gikk hele veien til finalen mot Real Madrid, men tapte ogs\xc3\xa5 denne finalen 3-1. Denne sesongen, 2017/18 endte ogs\xc3\xa5 med en fjerdeplass, noe som resulterte i plass i gruppespillet i Champions League-sesongen 2018/19._NEWLINE_F\xc3\xb8r sesongen 2018/19 handlet Klopp stort p\xc3\xa5 overgangsmarkedet, han hadde allerede kj\xc3\xb8pt Virgil Van Dijk i januar og i l\xc3\xb8pet av sommeren 2018 kom Fabinho, Naby Ke\xc3\xafta, Alisson Becker og Xherdan Shaqiri inn d\xc3\xb8rene p\xc3\xa5 Anfield. I Premier League storspilte Liverpool og f\xc3\xb8lgte Manchester City til siste serierunde, men tapte ligagullet med ett poeng, men fikk allikevel den tredje beste poengsummen i Premier League noensinne, en poengsum som ville holdt til gull i 25 av 27 sesonger. I gruppespillet i Champions League fikk Liverpool t\xc3\xb8ff kamp og gikk s\xc3\xa5 vidt videre med en andreplass i gruppen. Liverpool fikk en t\xc3\xb8ff trekning i 8.-delsfinalen mot Bayern M\xc3\xbcnchen, Liverpool fikk seirende ut av dette oppgj\xc3\xb8ret med totalt 3-1. I kvartfinalen m\xc3\xb8tte de FC Porto, Liverpool gikk komfortabelt videre til semifinalen etter en seier med totalt 6-1. FC Barcelona var Liverpools semifinalemotstander, Liverpool tapte f\xc3\xb8rste kamp 3-0 p\xc3\xa5 Camp Nou, og sjansene for avansement var lave, men seks dager senere m\xc3\xb8ttes lagene igjen p\xc3\xa5 Anfield og Liverpool m\xc3\xa5tte score fire m\xc3\xa5l for \xc3\xa5 g\xc3\xa5 videre, to m\xc3\xa5l av Divock Origi og Georginio Wijnaldum sikret finaleplass. I finalen m\xc3\xb8tte de Tottenham Hotspur, et m\xc3\xa5l av Mohamed Salah og Origi var nok til \xc3\xa5 sikre en seier og med det Klopps f\xc3\xb8rste trof\xc3\xa9 som Liverpool-manager._NEWLINE_P\xc3\xa5 grunn av at Manchester City vant b\xc3\xa5de ligaen og FA-cupen, ble Liverpool deres motstander i Community Shield-kampen gjennom deres andreplass i ligaen. Ved fulltid var stillingen 1-1 og kampen gikk rett til straffer der Manchester City satt alle deres straffer og Liverpool bommet p\xc3\xa5 en, dette gjorde at Manchester City vant Community Shield 2019. Seier i Champions League gir Super cup-finale i begynnelsen av p\xc3\xa5f\xc3\xb8lgende sesong. Liverpool spilte mot Chelsea FC i Super cupen 2019. Ved fulltid var stillingen 1-1 og i ekstraomgangene scoret begge lagene hvert sitt m\xc3\xa5l, s\xc3\xa5 kampen m\xc3\xa5tte avgj\xc3\xb8res p\xc3\xa5 straffespark, Liverpool satt sine og debutanten Adri\xc3\xa1n reddet Chelseas siste straffe som gjorde at Liverpool vant Super Cup-trofeet.\n_START_SECTION_\nFarger og klubbmerke\n_START_PARAGRAPH_\nLiverpools tradisjonelle farger er r\xc3\xb8dt og hvitt, men i starten spilte laget med bl\xc3\xa5hvite tr\xc3\xb8yer. P\xc3\xa5 starten av 1900-tallet begynte de \xc3\xa5 spille med r\xc3\xb8de tr\xc3\xb8yer og hvite kortbukser (fargene p\xc3\xa5 str\xc3\xb8mpene vekslet gjennom \xc3\xa5rene mellom svart, r\xc3\xb8dt og hvit). Under Bill Shanklys tid ble det ber\xc3\xb8mte helr\xc3\xb8de antrekket introdusert. F\xc3\xb8r en Europacup kamp mot Anderlecht i 1964 kom Shankly inn i garderoben og bad Ron Yeats ta p\xc3\xa5 seg et par r\xc3\xb8de kortbukser som skulle matche de r\xc3\xb8de tr\xc3\xb8yene. Tanken var at det skulle ha en psykologisk effekt - spillerne s\xc3\xa5 st\xc3\xb8rre og farligere ut og motstanderne skulle bli engstelige. Shankly likte det han s\xc3\xa5, og n\xc3\xa5r Ian St. John foreslo at man skulle ha r\xc3\xb8de str\xc3\xb8mper, ble den klassiske Liverpool-drakten f\xc3\xb8dt._NEWLINE_Liverpools reservedrakt har ofte best\xc3\xa5tt av hvite tr\xc3\xb8yer, svarte kortbukser og hvite str\xc3\xb8mper. P\xc3\xa5 slutten av 1970-tallet introduserte de et tredje draktsett, som de skulle bruke mot klubber som spilte i r\xc3\xb8dt og hvitt, som for eksempel Sunderland AFC. I noen sesonger p\xc3\xa5 1980-tallet, var drakten helgr\xc3\xa5. P\xc3\xa5 1990-tallet forekom det reservedrakter med gr\xc3\xb8nne tr\xc3\xb8yer og hvite kortbukser, mens det p\xc3\xa5 slutten av 1990-tallet og starten av 2000-tallet har v\xc3\xa6rt store utskiftninger n\xc3\xa5r det kommer til reservedrakten. Dagens reservedrakter best\xc3\xa5r av hvit tr\xc3\xb8ye med r\xc3\xb8de detaljer og sorte shorts, og tredjedraktene er hvite lilla og m\xc3\xb8rkegr\xc3\xa5 med gulldetaljer i et sv\xc3\xa6rt uvanlig m\xc3\xb8nster._NEWLINE_Liverpools klubbmerke utgj\xc3\xb8r et skjold med teksten "Liverpool Football Club". P\xc3\xa5 skjoldet finnes det en avbildning av en s\xc3\xa5kalt Liverbird, en fantasikrysning mellom en \xc3\xb8rn og en skarv. Liverbird er ogs\xc3\xa5 symbolet for byen Liverpool. Ovenfor skjoldet er teksten "You\'ll Never Walk Alone" sammen med jernutsmykningen som finnes p\xc3\xa5 toppen av Shankly Gates ved Anfield. Ved siden av skjoldet er det to flammer som symboliserer Hillsborough Memorial, som er en minneplass utenfor Anfield, satt inn i merket for \xc3\xa5 hedre de 96 Liverpool-supporterne som d\xc3\xb8de i Hillsborough-tragedien i 1989.\n_START_SECTION_\n\xc2\xabYou\'ll Never Walk Alone\xc2\xbb\n_START_PARAGRAPH_\nRodgers og Hammerstein skrev sangen \xc2\xabYou\'ll Never Walk Alone\xc2\xbb til Broadway-musikalen Carousel i 1945. Senere fremf\xc3\xb8rte Gerry and the Pacemakers l\xc3\xa5ta i klubber i Liverpool rundt starten av Merseybeat-gullalderen. Sangen ble bandets tredje hit p\xc3\xa5 rad etter \xc3\xa5 ha blitt sluppet p\xc3\xa5 plate i oktober 1963, og ble s\xc3\xa6rlig popul\xc3\xa6r p\xc3\xa5 The Kop, der fansen sang den samtidig som den ble spilt p\xc3\xa5 h\xc3\xb8yttalerne f\xc3\xb8r kampene. Etter at den forsvant fra musikklistene fortsatte \xc2\xabkopites\xc2\xbb \xc3\xa5 synge den, og \xc2\xabYou\'ll Never Walk Alone\xc2\xbb har blitt spilt og sunget p\xc3\xa5 Anfield siden.\n_START_SECTION_\nLiverpool FCs kvinnelag\n_START_PARAGRAPH_\nLiverpool har ogs\xc3\xa5 et kvinnelag ved navn Liverpool LFC, som spiller i FA Women\'s Premier League Northern Division._NEWLINE_Klubben ble etablert i 1989 som Newton LFC. De byttet navn til Knowsley LFC to \xc3\xa5r senere, og var med \xc3\xa5 etablere FA Women\'s Premier League. Siden 1994 har de hatt tillatelse av Liverpool FC til \xc3\xa5 b\xc3\xa6re deres navn. De var i \xc3\xb8verste divisjon helt til 2000 da de rykket ned, f\xc3\xb8r de rykket opp igjen i 2004, men rykket ned i slutten av sesongen etter \xc3\xa5 bare ha vunnet to kamper. Rivalene deres er Everton LFC, Tranmere Rovers LFC og City LFC. De spiller sine kamper p\xc3\xa5 Valerie Park i Prescot i Merseyside.'